**Međunarodna radionica za mlade filmske novinare i kritičare u sklopu ovogodišnjeg Animafesta**

**Prvi paneuropski edukacijski program posvećen filmskoj kritici u organizaciji Cineurope // Produžen rok za prijave do 5. travnja**

Nakon dviju uspješnih radionica na festivalima u Karlovym Varyma i Trstu, iduće izdanje filmske kritičarske radionice **GoCritic!** održat će se u sklopu **29. Svjetskog festivala animiranog filma - Animafest Zagreb**, **od 3. do 8. lipnja**.

**GoCritic!** je novi edukacijski program za nadolazeće filmske novinare i kritičare. Organizira ga filmski portal **Cineuropa** u suradnji s vodećim europskim filmskim festivalima kao prvi i jedini takav paneuropski program. Glavni cilj programa je otvaranje novih mogućnosti mladima kroz usavršavanje pisanja o filmu i kontinuirani rad na radionici i kasnije online, ali i osnaživanje njihovih profesionalnih kapaciteta i usvajanja novih poslovnih vještina kroz sudjelovanje na važnim filmskim manifestacijama.

Tako će šest odabranih polaznika programa, pod vodstvom filmskog kritičara i novinara Cineurope, **Vladana Petkovića**, tijekom šest festivalskih dana dobiti priliku vidjeti najbolje i najnovije od svjetskog svijeta animacije, te upoznati kremu svjetske animatorske scene, kao i uzbudljive mlade autore. Svrha radionice je simulirati profesionalno medijsko praćenje filmskog festivala i pružiti međunarodnu vidljivost mladim novinarima i kritičarima. Kritike, intervjui, te članci o industriji animacije proizašli iz radionice, bit će redovno objavljivani na Cineuropi. Na radionici će se istraživati i novi novinarski formati prikladni umjetničkoj formi animacije.

Prijavitelji ne moraju imati iskustvo pisanja o animaciji, no toplo preporučamo onima koje zanima ova forma da se prijave.

Prijavnicu možete ispuniti [ovdje](https://goo.gl/forms/7ByTOqJOY5ZS5j6L2). Rok za prijave je 5. travnja 2019.

Više informacija o programu GoCritic! saznajte na [ovoj](https://cineuropa.org/gocritic/) poveznici.

Za više detalja o Animafestu, posjetite njihovu [web stranicu](http://www.animafest.hr/hr/2019/home).